1866.a. peeti Türi-Allikul Türi kihelkonna koolilaste laulupäev, mille kohta Eesti Postimees" 22. juunil 1866 kirjutas: Se olnud eht löbbus lastepiddo, kus nende silmad römo pärrast hiilganud. Mönne kolilastel on peale 20 versta vaddida olnud, agga nad tulnud römuga kokko." Türi-Alliku veskirentniku peres sündis  väljapaistev eesti fotograaf Georg Johannes Parikas (1880-1958). 1920. aastate teisel poolel töötas Türi-Allikul oma isa rendiveskis möldrina hilisem eesti maalikunstnik professor Johannes Võerahansu (1902-80). Siin jätkas ta Ants Laikmaa ateljeekoolis omandatud kogemuste täiendamist, joonistas ja maalis palju ning esines näitustel. Türi-Allikult on pärit graafik Albert Thomson (1873-1901), kes kunstihariduse omandas Riias ja Düsseldorfis. Paides olid tema õpilasteks pärastised kunstnikud August Roosileht ja Rudolf Lepik. Siin veetis oma lapsepõlve ka muinsushuviline professor August Thomson, kes avaldas ajakirjanduses rohkesti kirjutisi ajaloo, kunsti, arheoloogia ja loodusteaduste vallast.